Γιώργος Βερνίκος

Ο  Γιώργος Βερνίκος  (Αθήνα, 11 Φεβρουαρίου 1950) είναι Έλληνας εφοπλιστής. Ανέλαβε καθήκοντα υφυπουργού Ναυτιλίας στην κυβέρνηση Σαμαρά στις 21 Ιουνίου 2012 μέχρι την παραίτησή του στις 5 Ιουλίου του ίδιου έτους.

Βιογραφικά στοιχεία
Ο Γιώργος Βερνίκος κατάγεται από εφοπλιστική οικογένεια της Σίφνου. Η οικογένειά του άρχισε να ασχολείται με το χώρο της ναυτιλίας τον 19ο αιώνα από την Κωνσταντινούπολη. Η μητέρα του, Μαρίνα Κανάκη, έχει καταγωγή από το Ηράκλειο Κρήτης. Είναι γιός του Αλέξανδρου Βερνίκου (1916 – 1991) δικηγόρου, εφοπλιστή, βουλευτή και υπουργού.  

Φοίτησε στο Κολλέγιο Αθηνών και το Λεόντειο Λύκειο και στη συνέχεια σπούδασε Οικονομικά στο Πανεπιστήμιο Αθηνών και στο Πανεπιστήμιο του Λονδίνου.

Ο Γιώργος Βερνίκος έχει έντονη επιχειρηματική και κοινωνική δραστηριότητα.  Ασχολείται επαγγελματικά κυρίως με την ανάπτυξη του θαλάσσιου τουρισμού.  Είναι μέλος σειράς Οργανώσεων και Επιμελητηρίων.

Είναι Πρόεδρος της VERNICOS YACHTS, εταιρίας που ιδρύθηκε το 1975 και είναι η πρώτη στον τομέα του ελληνικού θαλάσσιου τουρισμού. Επιπλέον, ήταν η πρώτη εταιρία του ελλαδικού χώρου η οποία εκμεταλλεύτηκε σκάφη αναψυχής και η οποία μπήκε στο Χρηματιστήριο Αθηνών. Είναι Πρόεδρος της εταιρείας VERINA, που ειδικεύεται σε μικρά ξενοδοχεία στη Σίφνο.

Ο Γιώργος Βερνίκος είναι Επίτιμος Πρόεδρος της Ένωσης Πλοιοκτητών Ελληνικών Σκαφών Τουρισμού, Γενικός Γραμματέας του Συνδέσμου Ελληνικών Τουριστικών Επιχειρήσεων και Πρόεδρος του Ινστιτούτου του ΣΕΤΕ (ΙΝΣΕΤΕ).  Εκπροσωπεί τον τουρισμό στην Οικονομική και Κοινωνική Επιτροπή της Ελλάδος (έχει διατελέσει Πρόεδρος από Οκτώβριο 2021-Φεβρουάριο 2021) και στην ΕΥΡΩΠΑΙΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ(ΕΟΚΕ). 

Σε νεαρή ηλικία είχε αναπτύξει σημαντική δράση για την εδραίωση της δημοκρατίας συμμετέχοντας στον αντιδικτατορικό αγώνα. Φυλακίστηκε και βασανίστηκε. Για τη δράση του αυτή έχει τιμηθεί από τη Βουλή των Ελλήνων. 

Στη δεκαετία του 1980, ως μόνιμος κάτοικος Παγκρατίου, είχε εκλεγεί Δημοτικός Σύμβουλος και Αντιδήμαρχος του Δήμου Αθηναίων. Διετέλεσε Πρόεδρος του Ιδρύματος Παιδικής Μέριμνας Γ. και Α. Χατζηκώνστα.  Έχει διατελέσει μέλος του Διοικητικού Συμβουλίου του Ελληνικού Οργανισμού Τουρισμού, του Εθνικού Συμβουλίου Τουρισμού και της εταιρίας Τουριστικής και Οικονομικής Ανάπτυξης της Αθήνας. Υπήρξε επίσης συνιδρυτής και πρώτος Πρόεδρος της εταιρίας "Attica Group", που με πρωτοποριακές κινήσεις συνέβαλε στον εκσυγχρονισμό του ελληνικού ακτοπλοϊκού στόλου.  

Υπήρξε μέλος του Διοικητικού Συμβουλίου του Ναυτικού Επιμελητηρίου της Ελλάδος από το 1984 έως το 2024, εκπροσωπώντας τον κλάδο του θαλάσσιου τουρισμού.  Το Ν.Ε.Ε., σε αναγνώριση της σημαντικής του συνδρομής στην ανάπτυξη του θαλάσσιου τουρισμού και της εμπορικής ναυτιλίας, τον βράβευσε και τον ανακήρυξε Επίτιμο Μέλος του Δ.Σ. τον Ιανουάριο 2025.

Το 1990 ήταν συνιδρυτής του ελληνικού γραφείου της Greenpeace, του οποίου διετέλεσε Πρόεδρος μέχρι τον Ιούνιο του 2012. Σήμερα είναι Επίτιμος Πρόεδρος.  Είναι Πρεσβευτής στο EU CLIMATE PACT της Ευρωπαικής Ενωσης.

Το 2003 εξέδωσε το βιβλίο «Όταν θέλαμε να αλλάξουμε την Ελλάδα» από τις εκδόσεις Καστανιώτη. Το βιβλίο αναφέρεται στον αγώνα για αξιοπρέπεια, ελευθερία και δημοκρατία της νεολαίας στην περίοδο της δικτατορίας.

Στις 21 Ιουνίου 2012 ανέλαβε τη θέση του υφυπουργού Ναυτιλίας  στην κυβέρνηση Σαμαρά. Αξίωμα από το οποίο αποχώρησε στις 5 Ιουλίου του ίδιου έτος έπειτα από την γνωστοποίηση της παραίτησής του.

Το 2013 υπήρξε συνιδρυτής της Πρωτοβουλίας των 58 για τη συνένωση των κομμάτων και των κινήσεων της Δημοκρατικής Παράταξης.

Το 2014 ήταν υποψήφιος Ευρωβουλευτής με το συνδυασμό «Ελιά - Δημοκρατική Παράταξη».

Το 2017 εξέδωσε το βιβλίο «Σχεδιάζοντας το μέλλον. Δημοκρατία και ανάπτυξη σε δύσκολους καιρούς» από τις εκδόσεις ΑΩ.

Έχει αρθρογραφήσει στις εφημερίδες Η Καθημερινή, Το Βήμα, Τα Νέα, Ελευθεροτυπία και Πρώτο Θέμα.

Παραπομπές

 Εξωτερικοί σύνδεσμοι 



Κατηγορία:Έλληνες υφυπουργοί Ναυτιλίας
Κατηγορία:Έλληνες επιχειρηματίες
Κατηγορία:Έλληνες εφοπλιστές